ચાર દિવસ પહેલાં મહિલા મંડળમાં એક સમારંભ થયો, ત્યારથી મારા મનમાં દયા ને અનુકંપાનો ઝરો ફૂટી નીકળ્યો હતો. સમાજમાં કેટલા લોકો મુશ્કેલીમાં જીવે છે ! એમનેય પોતાનો રોટલો મેળવવાનો અધિકાર છે. આપણે તેમાં એમને થોડી ઘણી મદદ કરી શકીએ, તો શું ખોટું ? મેં મનોમન નક્કી કર્યું કે થાય તેટલી મદદ હું કરી છૂટીશ. તે માટે મારે મારી આદત સાવ બદલી નાખવી પડી. વરસોથી મારે એક નિયમ – મહિના આખાની ખરીદી પહેલી તારીખે જ કરી લેવી. મહિનાના છેલ્લા અઠવાડિયાથી જ મારી યાદી તૈયાર થઈ જાય. કેટલુંક મારે જાતે ખરીદવાનું હોય, કેટલુંક પતિદેવ ખરીદી લાવે. પહેલી તારીખે એમના હાથમાં ખરીદીની યાદી મુકાઈ જ જાય.